सभामुख र नेपालका लागि इजरायली राजदूतबीच भेटवार्ता
सभामुख देवराज घिमिरे र नेपालका लागि इजरायली राजदूत गोडेर गोल्डवेरगरबीच भेटवार्ता भएको छ । सभामुखसँग भेटवार्ता गर्नका लागि इजरायली राजदूत बुधबार सिंहदरबारस्थित संघीय संसद् सचिवालय पुगेका थिए ।
काठमाडौँ — सभामुख देवराज घिमिरे र नेपालका लागि इजरायली राजदूत गोडेर गोल्डवेरगरबीच भेटवार्ता भएको छ । सभामुखसँग भेटवार्ता गर्नका लागि इजरायली राजदूत बुधबार सिंहदरबारस्थित संघीय संसद् सचिवालय पुगेका थिए ।भेटवार्तामा सभामुख घिमिरेले हमासले बन्धक बनाएका नेपाली विद्यार्थी विपिन जोशीको जीवनरक्षा र सकुशल रिहाइको विषय राखेका थिए । सभामुखका प्रेस विज्ञ शेखर अधिकारीका अनुसार घिमिरेले इजरायलमा पढ्न गएका विद्यार्थी जोशी निर्दोष रहेकाले उनको सकुशल रिहाइका लागि अपिल गरेका थिए । ‘नेपालको संसद् र मेरो व्यक्तिगत अपिल पनि के छ भने जोशीको सकुशल रिहाइ हुनुपर्छ,’ सभामुखले राजदूतसँग भनेका थिए ।प्रतिनिधिसभाको बैठकमा जोशीको रिहाइका लागि आवाज उठेको भन्दै सभामुखले इजरायलमा शीघ्र शान्तिको पक्षमा आफू रहेको बताएका थिए ।राजदूत गोल्डवेरगरले पछिल्लो अवस्थामा पनि जोशी सकुशल रहेको देखिएको बताउँदै तीन महिनाभन्दा लामो समयसम्म बन्धकमुक्त नहुनु दुःखद् रहेको बताएका थिए । उनले जोशी व्यक्तिगत रुपमा पनि परिचित रहेको उल्लेख गर्दै उनको परिवारलाई नियमित पारिश्रमिक व्यवस्था गरेको जानकारी दिए । सभामुख र राजदूतबीचको भेटमा दुई मुलुकबीचको सम्बन्ध, कृषि प्रवर्द्धन कार्यक्रम लगायतका विषयमा छलफल भएको प्रेस विज्ञ अधिकारीले बताए । 